LVTลุยพม่าทุ่ม4พันล้าน15%โรงปูน
LVT ทุ่ม 4,000 ล้านบาท เข้าถือหุ้น 15% ใน MAX ผลิตปูนซีเมนต์ ตั้งเป้าล้างขาดทุนสะสมหมดปีหน้า
18 ต.ค. 2555

LVT ทุ่ม 4,000 ล้านบาท เข้าถือหุ้น 15% ใน MAX ผลิตปูนซีเมนต์ ตั้งเป้าล้างขาดทุนสะสมหมดปีหน้า
นายแฮนส์ จอร์เกน เนียลเซ่น กรรมการผู้จัดการ บริษัท แอล.วี. เทคโนโลยี (LVT) เปิดเผยว่า บริษัทมีแผนเข้าไปลงทุนในประเทศพม่า ด้วยการเข้าไปถือหุ้นในบริษัท แมกซ์ แมนูแฟคเจอริง (MAX) 15% โดยใช้เงินลงทุนประมาณ 130 ล้านเหรียญสหรัฐ หรือ 4,030 ล้านบาท และอีก 70% ถือโดยนักธุรกิจพม่า ส่วนที่เหลือถือโดยนักลงทุนอื่น 
“MAX เป็นธุรกิจผลิตปูนซีเมนต์ในพม่า มีโรงงานในการผลิต 2 แห่ง ซึ่งมีกำลังผลิต 1.5 ล้านตันต่อปี และการเข้าไปลงทุนครั้งนี้คาดว่าจะสามารถทำกำไรให้กับบริษัทในปี 2557 ปีละ 100-150 ล้านบาท”
บริษัทตั้งเป้าว่าในปี 2556 จะล้างขาดทุนสะสม 200 ล้านบาท ด้วยการนำกำไรจากการดำเนินงานมาล้าง ซึ่งขณะนี้จะเห็นว่าอัตรากำไรขั้นต้นจากการดำเนินงานดีขึ้นมาอยู่ที่ 12-15% และเชื่อว่าในปี 2557 น่าจะกลับมาจ่ายเงินปันผลให้กับผู้ถือหุ้นได้ หลังจากงดจ่ายปันผล 2 ปี หลังขาดทุน 
สำหรับปีนี้คาดว่าจะมีรายได้ 3,000 ล้านบาท โดยขณะนี้มีงานในมือ 2,500 ล้านบาท และจะเพิ่มเป็น 3,200 ล้านบาทในสิ้นปี ส่วนผลดำเนินงานอาจยังขาดทุนเล็กน้อย แต่หากรวมรายได้ขายหุ้นบริษัท แอลเอ็นวีที (LNVT) บริษัทย่อยในอินเดีย 180 ล้านบาท น่าจะทำให้บริษัทกลับมามีกำไรได้ ส่วนปีหน้าตั้งเป้ารายได้ที่ 3,000 ล้านบาท